KOMISIJOS DIREKTYVA 2008/17/EB
2008 m. vasario 19 d.
iš dalies keičianti tam tikrus Tarybos direktyvų 86/362/EEB, 86/363/EEB ir 90/642/EEB priedus dėl acefato, acetamiprido, acibenzolar-S-metilo, aldrino, benalaksilo, benomilo, karbendazimo, chlormekvato, chlorotalonilo, chlorpirifoso, klofentezino, ciflutrino, cipermetrino, ciromazino, dieldrino, dimetoato, ditiokarbamatų, esfenvalerato, famoksadono, fenheksamido, fenitrotiono, fenvalerato, glifosato, indoksakarbo, lambda-cihalotrino, mepanipirimo, metalaksil-M, metidationo, metoksifenozido, pimetrozino, piraklostrobino pirimetanilo, spiroksamino, tiakloprido, tiofanat-metilo ir trifloksistrobino didžiausios leistinos likučių koncentracijos
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1986 m. liepos 24 d. Tarybos direktyvą 86/362/EEB dėl pesticidų likučių grūduose ir ant jų didžiausių koncentracijų nustatymo (1), ypač į jos 10 straipsnį,
atsižvelgdama į 1986 m. liepos 24 d. Tarybos direktyvą 86/363/EEB dėl didžiausių pesticidų likučių koncentracijų gyvūninės kilmės maisto produktuose ir ant jų nustatymo (2), ypač į jos 10 straipsnį,
atsižvelgdama į 1990 m. lapkričio 27 d. Tarybos direktyvą 90/642/EEB dėl didžiausių pesticidų likučių koncentracijų tam tikruose augalinės kilmės produktuose ir ant jų, įskaitant vaisius ir daržoves, nustatymo (3), ypač į jos 7 straipsnį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (4), ypač į jos 4 straipsnio 1 dalies f punktą,
kadangi:
(1)
Pagal Direktyvą 91/414/EEB valstybės narės yra atsakingos už tam tikroms kultūroms skirtų augalų apsaugos produktų registravimą. Tokia registracija turi būti grindžiama poveikio žmogaus bei gyvūnų sveikatai ir aplinkai vertinimu. Atliekant tokį vertinimą, būtina atsižvelgti į operatoriaus ir pašalinių asmenų sąlytį su kenksminga medžiaga, jos poveikį sausumos, vandens bei oro aplinkai ir į tai, kokį poveikį apdorotų kultūrų likučių vartojimas turi žmonėms bei gyvūnams.
(2)
Didžiausia likučių koncentracija (toliau - DLK) rodo mažiausią veiksmingai augalų apsaugai reikalingą panaudotų pesticidų kiekį, naudojant juos taip, kad likučių kiekis būtų mažiausias įmanomas ir toksikologiniu požiūriu priimtinas, visų pirma pagal apskaičiuotą leistiną suvartojimą su maistu.
(3)
Pesticidų DLK, kurioms taikomos Direktyvos 90/642/EEB, 86/363/EEB ir 86/362/EEB, turi būti nuolat tikslinamos ir gali būti keičiamos atsižvelgiant į naują ar pakeistą pesticidų naudojimo paskirtį. Komisijai buvo perduota informacija apie naują ar pakeistą naudojimo paskirtį, į kurią atsižvelgus turėtų būti pakeistos acefato, acetamiprido, acibenzolar-S-metilo, aldrino, benalaksilo, benomilo, karbendazimo, chlormekvato, chlorotalonilo, chlorpirifoso, klofentezino, ciflutrino, cipermetrino, ciromazino, dieldrino, dimetoato, ditiokarbamatų, esfenvalerato, famoksadono, fenheksamido, fenitrotiono, fenvalerato, glifosato, indoksakarbo, lambda-cihalotrino, mepanipirimo, metalaksil-M, metidationo, metoksifenozido, pimetrozino, piraklostrobino pirimetanilo, spiroksamino, tiakloprido, tiofanat-metilo ir trifloksistrobino likučių koncentracijos.
(4)
Šioje direktyvoje nurodytų pesticidų poveikis vartotojams visą gyvenimą per maisto produktus, kuriuose gali būti šių pesticidų likučių, buvo įvertintas ir apskaičiuotas pagal tvarką ir praktiką, taikomą Bendrijoje, atsižvelgiant į Pasaulio sveikatos organizacijos paskelbtas gaires (5). Šiais vertinimais ir apskaičiavimais grindžiamą tų pesticidų DLK reikia nustatyti taip, kad būtų užtikrinta, jog nėra viršijama leistina paros dozė.
(5)
Buvo nustatyta acefato, acetamiprido, karbendazimo, chlormekvato, chlorotalonilo, chlorpirifoso, ciflutrino, cipermetrino, ciromazino, dieldrino, dimetoato, esfenvalerato, famoksadono, fenitrotiono, indoksakarbo, lambda-cihalotrino, mepanipirimo, metalaksil-M, metidationo, metoksifenozido, pimetrozino, piraklostrobino, tiakloprido ir tiofanat-metilo ūmaus poveikio etaloninė dozė (ŪPED). Ūmus poveikis vartotojams per visus maisto produktus, kuriuose gali būti šių pesticidų likučių, buvo įvertintas ir apskaičiuotas pagal tvarką ir praktiką, šiuo metu taikomą Bendrijoje, atsižvelgiant į Pasaulio sveikatos organizacijos paskelbtas gaires. Taip pat atsižvelgta į Augalų mokslinio komiteto (AMK) nuomones, ypač į patarimus ir gaires dėl pesticidais apdorotų maisto produktų vartotojų apsaugos (6). Remiantis suvartojimo su maistu vertinimu, turi būti nustatytos tokios šių pesticidų DLK, kad nebūtų viršijama ŪPED. Įvertinus turimą informaciją apie kitas medžiagas, nustatyta, kad jų ŪPED nustatyti nereikia, todėl trumpalaikis vertinimas nėra būtinas.
(6)
Apatinė analizinio nustatymo riba nustatoma kaip DLK, jei dėl leidžiamų naudoti augalų apsaugos produktų pesticidų likučių koncentracija maisto produkte arba ant jo yra mažesnė nei galima aptikti, arba jei nėra leidimo naudoti, arba jei valstybių narių leidimai naudoti nebuvo patvirtinti reikiamais duomenimis, arba jei dėl leidimų naudoti trečiosiose šalyse likučių kiekis maisto produktuose, galinčiuose patekti į Bendrijos rinką, ir ant jų nebuvo patvirtintas reikiamais duomenimis.
(7)
Laikinųjų DLK nustatymas ar pakeitimas Bendrijos lygmeniu valstybėms narėms neužkerta kelio nustatyti laikinąsias acetamiprido, acibenzolar-S-metilo, famoksadono, fenamifoso, glifosato, indoksakarbo, mepanipirimo, metoksifenozido, pimetrozino, piraklostrobino, tiakloprido ir trifloksistrobino DLK pagal Direktyvos 91/414/EEB 4 straipsnio 1 dalies f punktą ir tos direktyvos VI priedą. Manoma, kad pakanka ketverių metų laikotarpio, kad būtų leidžiama toliau naudoti šias medžiagas. Tuomet laikinosios Bendrijos DLK turėtų tapti galutinėmis.
(8)
Todėl būtina pakeisti Direktyvose 86/362/EEB, 86/363/EEB ir 90/642/EEB nustatytas DLK, kad būtų galima tinkamai prižiūrėti bei kontroliuoti atitinkamų augalų apsaugos produktų naudojimą ir apsaugoti vartotoją. Jei minėtų direktyvų prieduose jau yra nustatytos DLK, jas reikėtų iš dalies pakeisti. Jei DLK dar nėra nustatytos, jas reikėtų nustatyti pirmą kartą.
(9)
Reikiamais klausimais Pasaulio prekybos organizacijoje vyko konsultacijos su Bendrijos prekybos partneriais ir į jų pastabas apie šias koncentracijos vertes atsižvelgta.
(10)
Todėl Direktyvos 86/362/EEB, 86/363/EEB ir 90/642/EEB turėtų būti atitinkamai iš dalies pakeistos.
(11)
Šioje direktyvoje nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyva 86/362/EEB iš dalies keičiama pagal šios direktyvos I priedą.
2 straipsnis
Direktyva 86/363/EEB iš dalies keičiama pagal šios direktyvos II priedą.
3 straipsnis
Direktyva 90/642/EEB iš dalies keičiama pagal šios direktyvos III priedą.
4 straipsnis
Valstybės narės priima ir skelbia įstatymus ir kitus teisės aktus, įsigaliojusius iki 2008 m. rugsėjo 14 d., įgyvendinant šią direktyvą. Jos nedelsdamos pateikia Komisijai tų nuostatų tekstą bei tų nuostatų ir šios direktyvos atitikmenų lentelę.
Valstybės narės taiko minėtas nuostatas nuo 2008 m. rugsėjo 15 d.
Priimdamos šias nuostatas, valstybės narės daro jose nuorodą į šią direktyvą arba tokia nuoroda daroma jas oficialiai skelbiant. Valstybės narės nustato tokios nuorodos darymo tvarką.
5 straipsnis
Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.
6 straipsnis
Ši direktyva skirta valstybėms narėms.
Priimta Briuselyje, 2008 m. vasario 19 d.